钦定古今图书集成/明伦汇编/氏族典/第182卷 > 《廖用贤尚友录》 > 年富
## 钦定古今图书集成/明伦汇编/氏族典/第182卷 > 《廖用贤尚友录》 > 年富

按《明外史年富传》：“富字大有，怀远人。本姓严，后讹为
年。以会试副榜授德平训导，时甫逾冠，严重如老师
宿儒。宣德三年，秩满，课最，擢吏科给事中，纠正违失，
务存大体。帝以六科任重，命科择二人掌其事，乃以
富与贾铨并掌刑科。英宗嗣位，迁陕西左参政，寻命
总理粮储。富性果毅，遇事敢为，权势莫能挠，声震关”
中。然执法过严，侥幸多不悦。九载秩满，迁河南右布
政使。土木败后，边境道阻。部檄富转饷，无后期者。景
泰二年以右副都御史巡抚大同，提督军务。豪家侧
目，相与摭富罪。巡按御史白其诬，遂不问。遭母忧，诏
乘传奔丧，起复视事。天顺元年革巡抚官，富亦罢归。
顷之，石彪以前憾诬劾富，逮下诏狱。帝问李贤，贤称
富能祛弊。帝谕门达从公问事，果无验，乃令致仕。明
年以延臣荐，起南京兵部右侍郎。未上，改户部，巡抚
山东。已，改左副都御史，巡抚如故。四年春，户部缺，尚
书李贤举富，召任之部事大理。丁父忧，夺哀如初。宪
宗立，富以“陕西频用兵，而治饷者非人。请黜左布政
孙毓而用右布政杨”璿、参政娄良、西安知府余子俊。
吏部尚书王翱论富侵官，请下于理。富力辨，因乞骸
骨。帝不许。然富性刚，遂以此发愤病疽卒。帝震悼，谥
“恭定。”富廉正强直，始终不渝，号称“名臣。”然颇好疑属
吏，黠者故反其意尝之，多为所卖。